**О Т Ч Е Т**

**ЗА ДЕЙНОСТТА НА „НАРОДНО ЧИТАЛИЩЕ СЕЛСКА ПРОБУДА 1896 Г.-С.ГРАДИНА“ 2022 Г.**

Уважаеми членове на читалище „Селска пробуда 1896 г.“ с. Градина, позволете ми да ви приветствам с добре дошли на нашето годишно Общо отчетно събрание, на което ще отчетем извършеното през изминалата 2022 г.

 След трудностите, през които всички преминахме, със задоволство искам да кажа, че изминалата 2022 г. отново ни даде възможност да работим в почти нормални условия, да успеем да разгърнем нашите възможности, да реализираме приоритетите си. За осъществяване на нашите цели всички ние – ръководство, читалищни работници, самодейци насочихме силите си в изпълнение на няколко основни задачи, стоящи пред нас. Като първа и основна пред нас стоеше отново задачата читалището да утвърждава и доразвива позициите си на водеща културно- информационна институция не само на територията на селото, но и в общината. Въпреки пандемията и нередовните събирания успяхме да запазим основните действащи самодейни състави към читалището и да достигнем великолепни резултати на всичките ни участия през 2022 г. Спрямо предходната година увеличихме значително и броя на проведените масови начинания. Библиотеката, като неделима част от читалището успя, да възвърне значителна част от потребителите си и да им бъде полезна в различни сфери на дейност.

Друга, не по- малко важна беше задачата за осигуряване на средства - както за извършване на читалищната дейност, така и за основни ремонти на сградата. В повечето сфери на нашата работа, успяхме да се справим с голяма част от изискванията. Със спестени от наемите, собствени средства, осигурихме таксите за участие на самодейците във различни фолклорни събития. Ремонтирахме част от покривното пространство и комина на канцеларията, който беше пред срутване. Закупихме подвижна тонколона – усилвател, крайно нужна за озвучаване на по-големите ни масови начинания. Набавихме и бои и др. материали за довършване на ремонтните дейности на горното фоае. За съжаление, обаче, отново не успяхме да осигурим финансов ресурс за основен ремонт на читалищната сграда. Въпреки множеството докладни до общината, не получихме нужните ни пари за ремонт.

 Работата в партньорство е един от основните наши приоритети. През изминалата година продължихме успешно да си партнираме и сътрудничим с Общинска администрация гр. Първомай, а също и с кметството, училище, земеделските кооперации. Това се изрази в съвместни културни инициативи, взаимопомощ, обмен на информация и спонсорство. От страна на общината имахме финансова подкрепа при заплащането на ел.енергията и охранителната система на читалището по програма „Глобални библиотеки България“, както и за част от командировките на певческата група и танцовия клуб за участие в един фолклорен форум в страната. Отново изказваме своята благодарност към кмета на с. Градина г-н Стоев, на работниците към кметството, които продължиха с част от ремонтите на бъдещата камерна сцена – шпакловки, осветление и т.н. Изказваме нашето огромно „благодаря“ на Иван Герджиков и на неговите внуци – читатели на библиотеката, които доброволно, със собствени средства и труд довършиха боядисването и придадоха завършен вид на по-голямата част от фоаето. Имаме тяхното обещание, че при първа възможност ще продължат и с останалото.

Това ни дава повод отново да благодарим на всички наши партньори и сътрудници, на доброволците, на нашите дарители за труда, щедростта и разбирането и да си пожелаем ползотворна и успешна съвместна работа и за в бъдеще.

През отчетният период библиотеката към читалището продължи да работи за разширяване на функциите си на обществен информационен център, за завръщане на свободните свои потребители и привличането на нови. Факт е, че резултатите в тези посоки са положителни, което личи и от изпълнението на библиотечните показатели. За 2022 г. са раздадени 6270 тома библиотечни единици – с над 400 тома повече от предходната година, на общо 415 нови читатели, като тука завишението е с 55 читатели. Направените посещения за заемане на библиотечни документи за 2021 г. бяха 2 930, а за 2022 г. те вече са – 4 150, в това число за заемане у дома, за ползване на компютърната техника и за читалня. Миналата година библиотеката кандидатства и отново спечели проекта на Министерството на културата за нови книги на стойност 1376 лв. През отчетния период чрез проекти, дарения и собствени средства бяха набавени 187 документи, на обща стойност 1460 лв. Отчислени бяха 207 документа, които са физически изхабени, т.е – скъсани и повредени - негодни за ползване от читатели. Фондът на библиотеката към днешна дата е 10 047 тома.

През 2022 г., не спря и работата по програма „Глобални библиотеки“. Програмата продължи все така да осъществява нашите амбиции и стремежи да изградим от библиотеката институция, отворена към извършване на дейности за облекчаване и подобряващи качеството на живот на всички социални групи от селото. Тя продължи да извършва разнообразни информационни и технически услуги на всякакъв род потребители не само на място, но и онлайн.

Компютърната техника през посочената година е била ползвана 334 пъти от регистрирани общо 205 потребителя от различни етноси, пол и възраст. Част от тях са и читатели на библиотеката. Всички те - отново на място, по телефон или онлайн получиха безплатно най - различни информационни и технически услуги. Ползвателите искаха справки от НОЙ и НАП, информация от различни Министерства, за лекари и лекарства, проверки на сметки, за отглеждане на животни и зеленчукови култури, за свободни работни места и т. н. Правена беше информация с учебна цел за изработване на доклади и презентации, за матури, за учебни заведения и др. Теглени бяха бордови карти, зелени карти, закони от трудовото и др. законодателство. Продължи и изработването на некролози, обяви и др. рекламни материали. Непрекъснато се предоставяха и копирни услуги. Апаратът за ламиниране също беше активно използван. Бяха извършени 7 индивидуални обучения и консултации за работа с Интернет и различни компютърни програми, 2 от тях – по телефона. През летата някои от децата продължиха да използват компютрите за гледане на детски филми и слушане на музика.Техниката бе използвана и при голяма част от масовите начинания, които за щастие тази година изпълнихме напълно.

По традиция библиотеката активно се включи с поредица от начинания в Националния маратон на четене и в Националната библиотечна седмица. По време на тях се проведоха: ден на отворените врати; детски утра под надслов „Заедно четем“ и „Приказки любими“; състезание „Какво знаем за океаните“;поднесоха се презентации на тема „Децата и книгите – заедно“; „Библиотеките и тяхната нова визия“; „Библиотеките в света“; празник на приказките. Осъществиха се също дни на онлайн културата, като онлайн концерти и изложби. Наложени по време на ограниченията културните инициативи посредством новите технологии се оказаха много ползотворни и направиха добра реклама на библиотеката, затова продължихме с тях и през 2022 г. С онлайн беседи бяха отбелязани годишнините на Хр. Ботев, на Васил Левски, Паисий Хилендарски, Д. Чинтулов и др. Присъствено бяха проведени начинания за отбелязване на годишнини и чествания на Мерсия Макдермот, Елин Пелин, Асен Разцветников, Астрид Линдгрен и т.н. Проведено бе Детско утро по повод 1 юни- ден на децата. Библиотеката се включи с изработването на сценарии и в организацията и провеждането на всички общи начинания – Бабин ден, 3 март, Цветница, Коледа, проведени съвместно с партньорските ни организации.

Особено активна през 2022 г. беше художествено-творческата дейност на читалището. Работиха следните колективи: певческа група и индивидуални изпълнители с ръководители Недялка Стоева и Димо Димитров и танцов клуб „Евридика“ с ръководител Донка Тодорова, които се изявяват като ансамбъл „Градина“ Освен тях своята дейност продължиха и естрадно-сатиричния състав и женския фен клуб. През периода групата и танцовата формация имаха редица изяви на международни и национални фолклорни фестивали и събори, на местни и общински празници на любителското творчество. С желание и хъс жените от певческата група и танцовия клуб успяха да наваксат липсите на редовни репетиции от последните две години, и да представят навсякъде достойно читалището. Самодейните колективи имаха общо 13 инициативи. Фолклорния ансамбъл започна своите изяви м. март на празника на Цалапишкия бабек и вино, където спечели 2 бронзови и 1 сребърен медал. Участва в Общинските прегледи на любителското творчество гр. Първомай, където се представи като един от най-добрите. От X Балкански шампионат по фолклор гр. Хисаря Певческата група и Недялка Стоева – индивидуален изпълнител – се завърнаха с 2 златни медала, а танцовия клуб – със сребърен. От шампионата в общината бяха изпратени благодарствени писма и грамоти за ръководителите на нашите фолклорни състави - Димо Димитров, Недялка Стоева и Донка Тодорова, връчени лично от лично кмета на общината Николай Митков по време на официалното откриване на Националния събор „ Първомай – столица на тракийската музика и песни 2022 г.“ (Общинския панаир) м. септември на площада пред читалището в гр. Първомай

Ансамбълът се включи с участие и на 6-ия Национален фолклорен събор „Свети Константин“ гр. Пещера, от където завоюва 1-во място и златна статуетка за певческата група, 1-во място и златен медал на Недялка Стоева за индивидуално изпълнение и 2-ро място и сребърен медал за танцовия състав. Последното участие, този път само на женската певческа група, беше на 4-я фолклорен фестивал „По терлици и шевици“ с. Царацово, където бяха спечелени златен медал от Нели Стоева и сребърен – от групата.

Ансамбълът се включи със свои изпълнения и в провеждането на Великденския празник и на общоселския съборя Св.Св. „Кирик и Юлита” в Градина.Благодарение на спестени средства читалището и през 2022 г. успя да покрие таксите за участие на самодейните колективи, а те продължиха да се отблагодаряват не само със всеотдайност, но и с отличия от всички конкурси.

Жените от женския фен клуб и естрадно-сатиричния състав подкрепяха певиците и танцьорите при всички техни изяви, пътувайки навсякъде с тях. Включиха се като актьори в читалищни и общоселски масови начинания, събираха се за да видят и изслушат беседи и презентации. Те взеха участие в провеждането на Бабин ден, Трифон Зарезан, Ден на самодееца, Цветница, Великден, Ден на християнското семейство, Коледа.

Ръководството на читалището изказва най- сърдечна благодарност на всички самодейци и читалищни дейци, които без да се замислят се отзовават на всички наши покани за репетиции и участие. Пожелаваме им здраве и сили. Нека бъдат все така да бъдат активни, весели и задружни!

Въпросът за извършване на основен ремонт на цялата читалищна сграда продължи да стои за решаване и през изминалата година затова отново се връщам към него. Заковани прозорци, падащи тавани, срутени комини, неизползваема сцената – проблемите си остават. Към тях вече се добавя и течащ на места покрив и както и комина на библиотеката, който също е тръгнал да се руши. Както казах, не сме спрели да изпращаме докладни, придружени дори и с проектосметки, но досега на тях не е откликвано. Надяваме, че с помощта на кмета на селото г- Стоев, който тази година ни включи в общите проекти за ремонт, поетапно исканията ни ще бъдат удовлетворени.

Ръководството на читалището се осъществява от настоятелство, което е провело 7 заседания през отчетния период. Обсъждани са и са решени важни въпроси, свързани с финанси, библиотечна дейност, художествено-творческа дейност, културно-масова работа. Настоятелството работи със следния състав:

 Гинка Иванова-председател

 Катя Иванова-зам. председател

 Тодорка Желева –секретар

 Радка Петрова-отговорник библиотечно и информационно обслужване

 Недялка Стоева – отг. художествена самодейност

 Елена Петрова – отг. културно-масова работа

 Мария Тончева – член

Проверителна комисия е в състав:

 Иванка Найденова-председател

 Алтънка Василева-член

 Наташа Балева -член

Проверителната комисия в този си състав всяка година извършва инвентаризация на имуществото на читалището.Членовете на Настоятелството и Проверителната комисия, приемащи отговорно и с грижа читалищните дела, бяха полезни с работата, с препоръките, с участието си във всички форми на читалищната дейност. Да си пожелаем със здраве и успехи и все така задружно да решаваме всички задачи, свързани с читалището. Ползотворна бъдеща работа!